Il-Kummissjoni għaliex qed tirrapporta dwar l-istat attwali u abbażi ta' liema indikaturi ssir il-valutazzjoni? L-UE issa tinsab fit-tmien sena tal-implimentazzjoni tal-Politika Komuni tas-Sajd riformata. Sabiex tissodisfa l-obbligi ta' rapportar legali stabbilit fir-Regolament Nru 1380/2013, u sabiex jiġi vvalutat il-progress li sar sabiex jintlaħaq l-objettiv ewlieni tagħha, b'mod partikolari s-sostenibbiltà, il-Kummissjoni tadotta din il-Komunikazzjoni kull sena. Il-Komunikazzjoni tirrapporta dwar dan billi tħares lejn: L-objettiv ewlieni tal-Politika Komuni tas-Sajd (PKS) huwa li jiġi żgurat li l-isfruttar tar-riżorsi bijoloġiċi ħajjin tal-baħar ireġġa' lura u jżomm il-popolazzjonijiet tal-ispeċijiet mistada 'l fuq minn livelli li jistgħu jipproduċu r-rendiment massimu sostenibbli (MSY). Dan jikkontribwixxi wkoll għall-kisba ta' status ambjentali tajjeb fl-ibħra Ewropej fl-2021. X'inhi s-sitwazzjoni attwali tal-prestazzjoni ekonomika tal-flotta tal-UE? B'mod ġenerali, il-flotta tal-UE baqgħet tagħmel il-qligħ fl-2020, u tirrapporta marġnijiet ta' profitt gross u nett b'saħħithom ta' madwar 26 % u 14 % rispettivament jew qrib €1.5 biljun ta' profitti grossi u €800 miljun ta' profitti netti. Dan jindika reżiljenza notevoli, bis-saħħa ta' kombinazzjoni ta' prezzijiet baxxi tal-fjuwil u tal-isforzi tas-settur fis-snin preċedenti biex jinkiseb ir-Rendiment Massimu Sostenibbli (MSY). Din hija stampa ċara tal-benefiċċju tal-ekonomija blu tal-UE xprunata mis-sostenibbiltà. B'mod partikolari, id-data soċjoekonomika tindika li l-prestazzjoni ekonomika u s-salarji tas-sajjieda tal-UE għandhom it-tendenza li jitjiebu fejn il-flotot ikunu jiddependu minn stokkijiet li jinqabdu b'mod sostenibbli, u għandhom it-tendenza li jistaġnaw fejn l-istokkijiet ikunu soġġetti għal sajd eċċessiv jew sfruttati żżejjed. Hemm differenzi kbar fil-prestazzjoni minn kategorija għal oħra tal-flotot u minn reġjun tas-sajd għal ieħor. Segmenti ta' flotot li joperaw fil-Baħar Atlantiku u fil-Baħar tat-Tramuntana rreġistraw prestazzjoni ekonomika ogħla minn dawk li joperaw fil-Baltiku u fil-Mediterran, fejn bosta stokkijiet għadhom qed jiffaċċjaw kwistjonijiet ta' sajd eċċessiv jew ta' sfruttament żejjed. Il-flotta tal-UE kif ġiet affettwata mill-pandemija tal-coronavirus? It-tifqigħa tal-COVID-19 u t-tnaqqis fid-domanda u t-tfixkil fil-katina tal-provvista li rriżultaw minnha interrompew ix-xejriet pożittivi li rajna f'dawn l-aħħar snin. L-istimi jagħtuna x'nifhmu li l-prestazzjoni ekonomika tal-flotot tal-UE naqset fl-2020 — bi 17 % fil-valur tal-ħut li nħatt l-art, 19 % fl-impjiegi u 29 % fil-profitti netti meta mqabbla mal-2019. Il-Kummissjoni pprovdiet appoġġ rapidu lis-settur permezz ta' emendi fil-Fond Ewropew għall-Affarijiet Marittimi u s-Sajd (FEMS) biex tippermetti pagamenti ta' kumpens b'€136 miljun fi 22-il Stat Membru li ġew rilaxxati għal miżuri ta' appoġġ tal-Covid-19 permezz tal-FEMS. 61 % tal-fondi ntefqu fuq l-appoġġ marbut mal-waqfien temporanju, 17 % fuq il-kumpens lill-produtturi tal-akkwakultura u 14 % fuq l-appoġġ lis-settur tal-ipproċessar. Saru disponibbli wkoll qafas temporanju ta' għajnuna mill-Istat kif ukoll appoġġ mill-Fond Ewropew għall-Iżvilupp Reġjonali. X'inhu l-impatt tal-Brexit? Wara l-ħruġ tar-Renju Unit mill-UE, il-biċċa l-kbira tal-istokkijiet tal-Baħar Atlantiku u tal-Baħar tat-Tramuntana ma għadhomx jiġu deċiżi esklużivament mill-UE. Il-Ftehim dwar il-Kummerċ u l-Kooperazzjoni (TCA) mar-Renju Unit ġie konkluż lejn tmiem l-2020. Dan ma ħalliex biżżejjed żmien biex jiġu konklużi l-konsultazzjonijiet bejn l-UE u r-Renju Unit dwar il-kwoti tal-ħut għall-2021. Sakemm jintlaħaq ftehim dwar l-istokkijiet kondiviżi, ġew stabbiliti TACs proviżorji, abbażi ta' parir xjentifiku, għall-perjodu sal-31 ta' Marzu 2021. Imbagħad dawn ġew estiżi sal-31 ta' Lulju 2021, filwaqt li l-konklużjonijiet ta' konsultazzjonijiet oħra (UE-UK-NO, UE-NO, stati kostali) iddaħħlu fir-Regolament dwar it-TACs għas-sena kollha. Fit-2 ta' Ġunju 2021, l-UE u r-Renju Unit ikkonkludew in-negozjati dwar ftehim fil-prinċipju li jistabbilixxi limiti tal-qbid għall-istokkijiet tal-ħut ġestiti b'mod konġunt għall-2021. Se jkun ta' importanza kruċjali li nimmiraw għal standards għoljin ta' sostenibbiltà biex jiġi żgurat l-isfruttar sostenibbli tar-riżorsi u biex jiġu segwiti kundizzjonijiet ekwi għall-industrija tal-UE minħabba l-interkonnessjonijiet qawwija bejn il-flotot tal-UE u tar-Renju Unit fl-ilmijiet ikkonċernati. It-TCA jipprovdi bażi soda għall-ġestjoni sostenibbli tal-istokkijiet tal-ħut kondiviżi. L-UE se tfittex li tilħaq din l-ambizzjoni fil-konsultazzjonijiet annwali dwar l-opportunitajiet tas-sajd u permezz tal-Kumitat Speċjalizzat għas-Sajd stabbilit skont it-TCA. L-implimentazzjoni tat-TCA se tkun iggwidata mill-pożizzjonijiet tal-UE fil-Kumitat Speċjalizzat, fost l-oħrajn fl-iżvilupp tal-linji gwida li għandhom jiġu segwiti meta jiġu stabbiliti t-TACs proviżorji għall-“istokkijiet speċjali”, jiġifieri l-istokkijiet li dwarhom il-Kunsill Internazzjonali għall-Esplorazzjoni tal-Baħar (ICES) jagħti parir li t-TAC ikun ta' żero; l-istokkijiet maqbuda f'sajd imħallat jekk dak l-istokk jew stokk ieħor fl-istess sajda jkun vulnerabbli; jew stokkijiet oħra li l-Partijiet iqisu li jeħtieġu trattament speċjali. Bejn Settembru u Novembru ta' din is-sena se jsiru konsultazzjonijiet mar-Renju Unit, bil-għan li jkun hemm konklużjoni f'waqtha qabel il-Kunsill ta' Diċembru, fejn il-Kummissjoni tittama li tinkludi r-riżultati fir-Regolament dwar it-TAC tal-2022. X'inhuma l-opportunitajiet tas-sajd? Kif jiġu stabbiliti? Kull sena l-Kummissjoni tressaq l-hekk imsejħa Qabdiet Totali Permissibbli (TACs) li jridu jiġu applikati s-sena ta' wara għall-biċċa l-kbira tal-istokkijiet kummerċjali fl-ilmijiet tal-UE għajr għall-Baħar Mediterran. L-ammonti proposti huma bbażati fuq il-parir xjentifiku u l-analiżi ekonomika ta' korpi indipendenti. Iktar tard fis-sena, il-Kunsill, li huwa magħmul mill-Ministri għas-Sajd ta' kull Stat Membru, jieħu deċiżjoni finali dwar dawn it-TACs. Ladarba jiġu ffissati, l-ammonti jinqasmu bejn l-Istati Membri skont ishma miftehmin minn qabel, l-hekk imsejħa kwoti. L-Istati Membri jimmaniġġaw il-kwoti nazzjonali u jqassmuhom fost l-industrija tas-sajd, bħala dritt għas-sajd u l-ħatt l-art ta' ċertu ammont ta' ħut fis-sena tal-kalendarju. Fir-rigward tal-Mediterran, skont il-pjan pluriennali għall-Mediterran tal-Punent, għall-2022 il-Kunsill għandu jistabbilixxi aktar miri ta' tnaqqis fl-isforz abbażi ta' parir xjentifiku, fl-isfond tal-objettiv tal-pjan pluriennali li jikseb l-MSY (FMSY) sa mhux aktar tard mill-2025. Dan huwa l-mod kif l-opportunitajiet tas-sajd jiġu stabbiliti fl-ilmijiet tal-UE. Għall-opportunitajiet tas-sajd miftiehma taħt l-Organizzazzjonijiet Reġjonali tal-Ġestjoni tas-Sajd (RFMOs), il-Kummissjoni tinnegozja kwistjonijiet ta' konservazzjoni u ta' ġestjoni, inklużi l-opportunitajiet tas-sajd, għall-ispeċijiet ġestiti taħt l-awtorità ta' dawn l-organizzazzjonijiet. Il-miżuri adottati mill-RFMOs u b'mod partikolari kwalunkwe opportunità tas-sajd għall-UE, huma inkorporati fir-Regolamenti dwar l-Opportunitajiet tas-Sajd. L-iskeda ta' żmien għal din l-inkorporazzjoni ssegwi l-kalendarju tal-laqgħat ta' dawn l-organizzazzjonijiet. Min jagħti l-parir xjentifiku? Is-sajjieda u l-amministrazzjonijiet nazzjonali jipprovdu data dwar il-qabdiet u l-attivitajiet tas-sajd tagħhom, li jintużaw minn xjentisti tas-sajd li mbagħad jivvalutaw l-istat tal-istokkijiet. Ix-xjentisti jużaw ukoll kampjuni minn ħatt kummerċjali u minn skartar tal-ħut, u jużaw bastimenti tar-riċerka biex jieħdu kampjuni tal-ammonti ta' ħut fil-baħar f'postijiet differenti u fi żminijiet differenti tas-sena, indipendentement mill-attività tas-sajd. Jiddeterminaw l-istat tal-istokk u mbagħad jikkalkulaw kemm jista' jiġi mistad is-sena ta' wara biex tiġi żgurata s-sostenibbiltà. Dan ix-xogħol isir permezz tal-Kunsill Internazzjonali għall-Esplorazzjoni tal-Baħar (ICES), korp indipendenti li jipprovdi lill-Kummissjoni b'pariri xjentifiċi. Xi drabi, bħal fil-każ tal-baċir tal-Baħar Mediterran, jiġu kkonsultati korpi konsultattivi oħra, bħal ngħidu aħna l-Kumitat Xjentifiku, Tekniku u Ekonomiku għas-Sajd (STECF). Fil-livell internazzjonali, il-proċess huwa simili: id-data tintuża mill-korpi xjentifiċi tal-RFMOs biex jipprovdu l-parir xjentifiku meħtieġ. X'inhi l-bażi għall-opportunitajiet tas-sajd? L-indikatur ewlieni għall-PKS tal-UE huwa r-rendiment massimu sostenibbli (MSY). L-MSY jissarraf fit-twassil tal-ikbar qabdiet possibbli fuq terminu twil. Fl-istess waqt, tikkontribwixxi għall-konservazzjoni sostenibbli tal-istokkijiet u tippermetti l-massimizzazzjoni tal-provvista tal-ħut mis-sajd. Kull sena l-opportunitajiet tas-sajd jiġu ffissati bl-għan li jiġi żgurat l-MSY. Minn Jannar 2019, is-sajjieda m'għandhomx permess li jarmu l-ħut lura l-baħar ladarba jkun inqabad. L-obbligu ta' ħatt l-art japplika għall-qabdiet kollha tal-ispeċijiet regolati, sakemm ma jkunx hemm qbil dwar eżenzjoni skont ir-regoli fis-seħħ. L-ispeċijiet regolati huma dawk li jaqgħu taħt il-limiti tal-qbid jew, fil-Mediterran, l-ispeċijiet li huma soġġetti għal daqsijiet minimi. Il-ħut iżgħar milli suppost ma jistax jiġi kummerċjalizzat għal skopijiet ta' konsum dirett mill-bniedem, filwaqt li l-ispeċijiet projbiti (eż. il-gabdoll) ma jistgħux jinżammu abbord u jridu jinxteħtu lura l-baħar. L-iskartar ta' speċijiet projbiti għandu jiġi rreġistrat fil-ġurnal ta' abbord u jifforma parti importanti tal-bażi ta' xjenza għall-monitoraġġ ta' dawn l-ispeċijiet. Din il-bidla (jiġifieri r-rekwiżit li l-ħut kollu jinħatt l-art) iġġorr implikazzjonijiet għal-livelli ta' opportunitajiet tas-sajd rilevanti, li jistgħu jiġu aġġustati skont il-parir bijoloġiku biex jitqies li l-ħut li qabel kien jiġi skartat issa qed jinħatt l-art. X'kien l-impatt tal-PKS fil-baċiri tal-baħar differenti? Fiż-żona tal-Atlantiku tal-Grigal (inkluż il-Baħar tat-Tramuntana u l-Baħar Baltiku), il-mixja lejn is-sostenibbiltà hija kemm mifruxa kif ukoll viżibbli. Filwaqt li fil-bidu tas-snin 2000, il-biċċa l-kbira tal-istokkijiet kienu mistada żżejjed, bħalissa l-istokkijiet ġenerali, bħala medja, huma mistada b'mod sostenibbli. Dan huwa progress reali u importanti li jqarreb lejn il-kisba tal-objettivi tal-PKS. Il-ħidma se tkompli fil-qafas tat-tħejjija għall-opportunitajiet tas-sajd għall-2022 u bl-implimentazzjoni tal-pjanijiet pluriennali f'dawn il-baċiri tal-baħar. Fil-Mediterran u fil-Baħar l-Iswed l-biċċa l-kbira tal-istokkijiet għad fadlilhom ħafna x'isir biex jinġiebu f'livelli sostenibbli. Dan huwa dovut l-aktar minħabba li s-sajd isir fuq bosta speċijiet, il-fatt li bosta stokkijiet ta' ħut huma kondiviżi ma' pajjiżi terzi, u l-għadd baxx ta' stokkijiet ta' ħut li kull sena jiġu vvalutati mill-korpi xjentifiċi. Huma meħtieġa aktar sforzi, b'mod partikolari fil-kuntest tal-Istrateġija tal-Kummissjoni Ġenerali għas-Sajd fil-Mediterran (GFCM), f'konformità mal-MedFish4Ever tal-2017 u mad-Dikjarazzjonijiet Ministerjali ta' Sofija tal-2018. Min-naħa tagħha, il-Kummissjoni se tkompli taħdem mill-qrib mal-partijiet ikkonċernati kollha għall-implimentazzjoni fil-pront tal-pjan Pluriennali tal-Mediterran tal-Punent. X'inhuma l-miżuri li tieħu l-Kummissjoni fir-rigward tas-sitwazzjoni fil-Mediterran u l-Baħar l-Iswed? L-UE kienet u għadha taħdem kontinwament, inkluż mas-sħab internazzjonali tagħha, biex ittejjeb is-sitwazzjoni tal-istokkijiet fil-Mediterran u fil-Baħar l-Iswed, partikolarment bl-implimentazzjoni tal-MAP għall-Punent tal-Mediterran (West Med) u d-Dikjarazzjonijiet ta' MedFish4Ever u ta' Sofia. Fil-livell tal-UE, l-adozzjoni tar-Regolament dwar l-Opportunitajiet tas-Sajd awtonomu għall-2021 għal dawn il-baċiri tal-baħar huwa pass importanti lejn ġestjoni sostenibbli tas-sajd. Dan jittrasponi pakkett sostanzjali ta' miżuri adottati fl-2018 u fl-2019 mill-Kummissjoni Ġenerali tas-Sajd għall-Mediterran (GFCM), u jkompli bl-implimentazzjoni tal-MAP għall-Punent tal-Mediterran. L-implimentazzjoni tal-ewwel sentejn tal-MAP għall-Punent tal-Mediterran rat tnaqqis kumulattiv ta' 17,5 % fl-isforz tas-sajd, u aktar ħidma biex jiġu kkonsolidati u żviluppati żoni ta' għeluq li jiżguraw tnaqqis fil-qbid inċidentali ta' frieħ tal-ħut u ħut li jbid, tiġi żgurata selettività aħjar tal-irkaptu u tinġabar data dwar is-sajd rikreattiv. Il-Kummissjoni għandha l-għan li tkompli tnaqqas l-isforzi tas-sajd f'konformità mal-parir xjentifiku biex l-MSY jintlaħaq sa mhux aktar tard mill-1 ta' Jannar 2025. Fil-livell internazzjonali, ix-xogħol intensiv taħt il-GFCM, immexxi mill-pożizzjoni konsistenti tal-UE fl-organizzazzjonijiet reġjonali tal-ġestjoni tas-sajd (RFMOs) wassal għall-adozzjoni tal-MAP għas-sajd demersali fl-Adrijatiku, li kien jinvolvi tnaqqis ta' 12 % fl-isforz għall-bastimenti bix-xbieki tat-tkarkir bid-diriġenti u tnaqqis ta' 16 % fl-isforz għall-bastimenti tat-tkarkir bit-travu fl-ewwel sentejn. Il-ġestjoni tal-istokkijiet pelaġiċi żgħar tal-Adrijatiku kompliet bi tnaqqis ta' 15 % fil-qabdiet tul tliet snin. Ġew introdotti limiti tal-kapaċità tal-flotot għall-ispeċijiet demersali u pelaġiċi żgħar u ġiet iffriżata l-kapaċità tas-sajd għall-gambli tal-ilma fond fil-Baħar Levantin u Jonju. Ġew stabbiliti limiti tal-ġbir ta' qroll aħmar u komplew jiġu implimentati l-miżuri għas-sallura. Għall-ispeċijiet tal-Baħar l-Iswed, it-TACs ġew stabbiliti għall-barbun imperjali skont il-pjan tal-GFCM, u ġiet stabbilita kwota awtonoma għal-laċċa kaħla. Il-proposta għal Regolament dwar l-Opportunitajiet tas-Sajd għall-2022 se tkopri miżuri tal-GFCM li jestendu dawk li diġà huma fis-seħħ u tinkludi miżuri addizzjonali adottati fl-44 sessjoni annwali tal-GFCM. L-Adrijatiku se jidher b'mod prominenti fl-opportunitajiet tas-sajd għall-2022. X'inhi s-sitwazzjoni attwali tal-implimentazzjoni tal-obbligu ta' ħatt l-art? L-awditi tal-Kummissjoni u l-inizjattivi tal-Aġenzija Ewropea għall-Kontroll tas-Sajd (EFCA) jindikaw li għad hemm nuqqasijiet fl-implimentazzjoni tal-obbligu ta' ħatt l-art. Parti mis-soluzzjoni għandha tiġi minn għodod ta' kontroll ġodda u innovattivi. Dan jitqies fil-proposta tal-Kummissjoni għal Sistema ta' Kontroll tas-Sajd riveduta — li bħalissa qed tiġi nnegozjata mal-koleġiżlaturi. L-Unjoni Ewropea ħadet azzjonijiet biex tiffaċilita l-implimentazzjoni tal-obbligu ta' ħatt l-art. Xi eżempji jinkludu l-adozzjoni ta' pjanijiet temporanji għall-iskartar tal-ħut u pjanijiet pluriennali u l-introduzzjoni ta' kwoti ta' qabdiet inċidentali marbuta ma' miżuri ta' rimedju biex jiġu indirizzati ċerti sitwazzjonijiet ta' kwoti limitanti. Il-Kummissjoni tħeġġeġ lill-Istati Membri jużaw aktar mill-fondi disponibbli biex itejbu s-selettività u hekk jitnaqqsu l-qabdiet mhux mixtieqa. Għal aktar informazzjoni Stqarrija għall-istampa - Sajd sostenibbli: Il-Kummissjoni tevalwa l-progress fl-UE u tniedi konsultazzjoni dwar l-opportunitajiet tas-sajd għall-2022